আমার একটি কবিতার বই-ই শুধু এবারের একুশে বইমেলায় বেরুবে। এই স্বপ্ন এই ভোর প্রভাতের আলো। কাব্যগ্রন্থটির আকৃতি দাঁড়িয়েছে ২২৯ পৃষ্ঠা। বইটিকে ঠিক কী অভিধা দেবো ভেবে উঠতে পারি না। বরং ভবিষ্যৎ কী বলে তা দেখা যাক। কারো কাছে মনে হতে পারে এটি একটি দীর্ঘ কবিতা, কিংবা মহাকবিতা—কেউ কেউ চাইলে মহাকাব্যও বলতে পারেন। তবে, সেক্ষেত্রে আমি বলবো অন্য ধরনের মহাকাব্য। এত কাল ধরে পাঠক ইলিয়াড-মহাভারত থেকে শুরু করে মাইকেল মধুসূদন দত্তের মেঘনাদবধকাব্য বা আমাদের সময়ের ডেরেক ওয়ালকটের ওমেরস–এর কথাই ধরা যাক— যে ধরনের মহাকাব্যের সঙ্গে তাঁরা পরিচিত হয়েছেন, সেসবের সঙ্গে আমার এ লেখার কোনো সাযুজ্য নেই। মুক্ত মনে, মুক্তচিন্তা নিয়ে আমি লিখেছি। একে বলা যেতে পারে এক ব্যক্তিগত মানসিক-মানবিক অভিযাত্রার কাহিনি। সেক্ষেত্রে হয়তো দান্তের রচনার সঙ্গে দূরান্বয়ী মিল থাকলে থাকতেও পারে। বইটি ছাপছে চট্টগ্রামের প্রকাশনা সংস্থা বাতিঘর।